ડૉ. ઈશ્વર પરમારે છ મૌલિક અને ચાર રૂપાંતરિત બાળવાર્તાના સંગ્રહો આપ્યા છે. બાળઉછેર વિશે પણ પુસ્તકો લખ્યાં છે. ચરિત્ર, લઘુકથા, પ્રસંગકથા ઉપરાંત શિક્ષણક્ષેત્રે પણ મહત્ત્વની ગ્રંથરચના કરી છે. અત્યારે બાળસાહિત્ય સંક્રાંતિની સ્થિતિમાંથી પસાર થઈ રહ્યું છે. એમાં નવું વિશ્વ, નવાં પાત્રો અને નવી શૈલી આવી ગયા છે ત્યારે ગુજરાતી બાળસાહિત્યની કેટલીક ઝાંખી આમાંથી મેળવી શકીએ છીએ. ડૉ. ઈશ્વર પરમાર પાસેથી આ ક્ષેત્રની વધુ ઊંડી તત્ત્વચર્ચા કરતું પુસ્તક મળે તેવી આશા સાથે આવા ઓછા ખેડાણ પામતા વિષય પર વિચાર-વિમર્શ કરવા માટે ધન્યવાદ આપું છું.